
Uznesenie Okresný súd Žiar nad Hronom vo veci exekúcie oprávneného: PROFI CREDIT Slovakia, s. r. o., IČO: 35 792 752, Pribinova 25, 824 96 Bratislava 26, právne zast.: Advokátska kancelária JUDr. Andrea Cviková, s.r.o., so sídlom Kubániho 16, 811 04 Bratislava, IČO: 47 233 516, proti povinnému: A. B., nar. XX.XX.XXXX, trvale bytom C. XXX/XX, XXX XX D. E. F., právne zast.: Mgr. Richard Bebjak, advokát, so sídlom Lermontovova 14, 811 05 Bratislava, vedenej súdnym exekútorom: JUDr. Ing. Jánom Gasperom, PhD., Exekútorský úrad so sídlom Rimavská Sobota, o vymoženie 2.973,69 Eur s príslušenstvom, trovami predchádzajúceho konania vo výške 478,25 Eur a trovami exekúcie takto rozhodol: I. Oprávnený je p o v i n n ý nahradiť povinnému trovy exekúcie pozostávajúce z trov právneho zastúpenia v sume 257,21 Eur a zaplatiť ich na účet právneho zástupcu povinného G. A. H., advokátovi, so sídlom I. XX, XXX XX H. J. XXXX XXXX XXXX XXXX XXXX, VS: 124024, a to v lehote troch dní od právoplatnosti tohto uznesenia. II. Okresný súd súdnemu exekútorovi náhradu trov exekúcie n e p r i z n á v a . odôvodnenie: 1. Oprávnený návrhom zo dňa 12.12.2013 navrhol vykonanie exekúcie voči povinnému na podklade exekučného titulu, ktorým bol rozhodcovský rozsudok vydaný rozhodcom JUDr. Erikom Končokom spis. zn. RK-PC-2129/13-EK zo dňa 26.09.2013, ktorý nadobudol právoplatnosť dňa 15.10.2013 a vykonateľnosť dňa 19.10.2013. Na základe tohto rozsudku bol povinný zaviazaný plniť oprávnenému pohľadávku vo výške 2.973,69 Eur s príslušenstvom. Okresný súd Žiar nad Hronom (ďalej len „okresný súd“) poverením zo dňa 14.01.2014 poveril pôvodného súdneho exekútora JUDr. Júliu Kubjatkovú vykonaním exekúcie na vymoženie sumy 2.973,69 Eur s prísl., trov predchádzajúceho konania 478,25 Eur a trov exekúcie. 2. Okresný súd uznesením č. k. 7Er/1/2014-111 zo dňa 08.01.2025 podľa § 57 ods. 1 písm. g) zákona č. 233/1995 Z. z. o súdnych exekútoroch a exekučnej činnosti (Exekučný poriadok), exekúciu vyhlásil za neprípustnú a zastavil ju. Druhým výrokom súd povolil odklad exekúcie. Proti uzneseniu okresného súdu v celom rozsahu podal v zákonom stanovenej lehote odvolanie oprávnený, ktorý navrhol napadnuté uznesenie zrušiť a vec vrátiť súdu prvej inštancie na pokračovanie v exekúcii. Odvolací súd uznesením spis. zn. 11CoEk/3/2025-169 zo dňa 15.05.2025 odvolaním napadnuté uznesenie tunajšieho súdu potvrdil. Uznesenie okresného súdu v spojení s uznesením odvolacieho súdu nadobudlo právoplatnosť dňa 01.07.2025. 3. Na výzvu súdu povinný prostredníctvom právneho zástupcu doručil súdu vyčíslenie trov právneho zastúpenia v rámci exekučného konania podaním zo dňa 24.06.2025 a trovy právneho zastúpenia vyčíslil sumou 257,21 Eur s DPH, a to za nasledovné úkony právnej služby: - prevzatie a príprava právneho zastúpenia zo dňa 12.12.2024: 55,61 Eur + 13,73 Eur režijný paušál, - návrh na zastavenie exekúcie zo dňa 12.12.2024: 55,61 Eur + 13,73 Eur režijný paušál,
- vyjadrenie k odvolaniu zo dňa 09.02.2025: 55,61 Eur + 14,84 Eur režijný paušál. Právny zástupca povinného pri výpočte trov právneho zastúpenia vychádzal z výšky istiny, sumy 2.973,69 Eur.
t. j. zo
4. Podľa § 9a zákona č. 233/1995 Z. z. o súdnych exekútoroch a exekučnej činnosti (ďalej len „Exekučný poriadok“), ak to povaha veci nevylučuje, v konaní podľa tohto zákona sa primerane použijú ustanovenia Civilného sporového poriadku. 5. Podľa § 255 ods. 1 zákona č. 160/2015 Z. z. Civilného sporového poriadku (ďalej len „CSP“), súd prizná strane náhradu trov konania podľa pomeru jej úspechu vo veci. 6. Podľa § 255 ods. 2 CSP, ak mala strana vo veci úspech len čiastočný, súd náhradu trov konania pomerne rozdelí, prípadne vysloví, že žiadna zo strán nemá na náhradu trov konania právo. 7. Podľa § 262 ods. 2 CSP, o výške náhrady trov konania rozhodne súd prvej inštancie v lehote 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 8. Podľa § 263 ods. 1 CSP, ak bola v konaní úspešná strana zastúpená advokátom, súd uvedie v uznesení o výške náhrady trov konania ako prijímateľa náhrady trov konania advokáta. 9. Podľa § 10 ods. 1 vyhlášky Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb (ďalej len „vyhláška“), ak nie je ustanovené inak, základná sadzba tarifnej odmeny za jeden úkon právnej služby z tarifnej hodnoty je nad 663,88 eura do 6 638,78 eura 41,49 eura + 9,96 eura za každých aj začatých 331,94 eura prevyšujúcich sumu 663,88 eura. 10. Podľa § 10 ods. 2 vyhlášky, ak nie je ustanovené inak, považuje sa za tarifnú hodnotu výška peňažného plnenia alebo cena veci alebo práva, ktorých sa právna služba týka, určená pri začatí poskytovania právnej služby; za cenu práva sa považuje aj hodnota pohľadávky, hodnota záväzku a hodnota veci, o ktorej vlastníctvo sa vedie spor alebo ktorej vydanie je predmetom súdneho sporu. 11. Podľa § 13a ods. 2 písm. c) vyhlášky, odmena vo výške jednej polovice základnej sadzby tarifnej odmeny patrí za každý z týchto úkonov právnej služby: ak ide o výkon rozhodnutia alebo exekúciu, prevzatie a prípravu zastúpenia, návrh na začatie konania, vyjadrenie k takému návrhu, zastupovanie na pojednávaní, odvolanie proti rozhodnutiu a vyjadrenie k takému odvolaniu, 12. Podľa § 15 písm. a) a b) vyhlášky, advokát má popri nároku na odmenu aj nárok na náhradu hotových výdavkov účelne a preukázateľne vynaložených v súvislosti s poskytovaním právnych služieb, najmä na súdne poplatky a iné poplatky, cestovné a telekomunikačné výdavky a výdavky za znalecké posudky, preklady a odpisy a na náhradu za stratu času. 13. Právny zástupca povinného pri vyčíslení trov právneho zastúpenia postupoval správne, keď určil hodnotu sporu z výšky istiny, t. j. zo sumy 2.973,69 Eur. Nakoľko ide o exekúciu je potrebné postupovať v zmysle § 13a ods. 2 písm. c) vyhlášky a priznať povinnému odmenu v polovičnej sadzbe, t.j. v sume 55,61 Eur. Nakoľko právny zástupca povinného pri výpočte postupoval správne, okresný súd mu priznal odmenu v uplatnenej výške. Úkony právnej služby vyplývajú zo súdneho spisu, boli vykonané hospodárne a účelne. 14. Nakoľko v konaní procesne zavinil zastavenie exekúcie oprávnený, vznikol povinnému nárok na náhradu trov konania v rozsahu 100 %, a preto okresný súd týmto uznesením zaviazal oprávneného na úhradu trov právneho zastúpenia v takej výške, ako je uvedené vo výrokovej časti tohto uznesenia. 15. Dňa 30.06.2025 súdny exekútor oznámil súdu, že si trovy exekúcie v tomto konaní neuplatňuje. Nakoľko si súdny exekútor trovy exekúcie neuplatnil, okresný súd mu ich nepriznal.
Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu.

